Casper Ruud sjanseløs i åttedelsfinalen i Miami Open
(Casper Ruud–Nicolás Jarry 6–7, 3–6) Nicolás Jarry gjorde rett og slett kort prosess på nordmannen.  Ruud pakket sekken og forlot banen, mens Jarry knyttet neven mot publikum,  jublet og kan se frem mot kvartfinale.  – Jeg er veldig fornøyd med hvordan jeg spilte. Det var utfordrende forhold og mye vind. Casper kjempet godt, sier Jarry til stadionintervjuer vist på TV 2.  Trenerpappa Christian Ruud og kjæresten Maria Galligani satt på tribunen. Det var en toppkamp. Nummer åtte i verden mot 23. Men nummer 23 var best.  Jarry var sterkest i tie break og tok det første settet. I andre sett dundret han på og ledet fort 5–2. Men Ruud tok seg solid sammen på egen serve, og reduserte til 3–5. Men det var det Ruud hadde å by på.  Jarry møter Daniil Medvedev i kvartfinalen, etter at Medvedev slo Dominik Koepfer tidligere tirsdag.  Bortsett fra verdensener Novak Djokovic som trakk seg fra Miami Open etter sjokktapet i Indian Wells, for å balansere privatliv og idrettskarriere bedre, så er Carlos Alcaraz (2), Jannik Sinner (3), Daniil Medvedev (4), Aleksander Zverev (5) og Alex de Minaur (10) fortsatt med i Miami Open. (Verdensranking i parentes.) Miami Open Masters er sol, varme og gedigne premiepenger i sin ATP 1000-turnering, som er de mest prestisjefylte turneringene etter Grand Slam.  Total pengepremiepott etter tirsdagens valutakurs er på 189 millioner kroner, vinneren får 11,8 millioner kroner, tapende finalist får 6,3 millioner kroner.  En kvartfinaleplass betyr to millioner kroner. Ruud tar med seg 1,1 millioner kroner hjem etter åttedelsfinalen. Det var fjerde gang Ruud og Jarry møttes, Ruud sto med to seire mot chileneren før tirsdagens kamp, nå er det to-to. Nå skal Ruud til Europa å spille på sitt favorittunderlag. Det er grus-sesong neste. 
Casper Ruud tapte mot Nicolás Jarry (6-7, 3-6) i åttedelsfinalen i Miami Open Jarry vant i to strake sett Ruud hadde lite å stille opp med da Jarry kjørte på i andre sett Miami Open er en del av Masters, og har enorme pengepremier Nå drar Ruud hjem til Europa, grussesongen er straks i gang